Giovanni Agnelli
Store norske leksikon,Økonomi og næringsliv,Næringsliv,Bedrifter og personer,Internasjonale entreprenører og næringslivsledere
Giovanni Agnelli var en italiensk industrileder, sønnesønn av Fiat-fabrikkens grunnlegger Giovanni Agnelli (1866–1945). Agnelli var president (styreformann) i Fiat-konsernet i årene 1966–1994 og bygde det opp til å bli en av Europas største bilprodusenter. Var en foregangsmann når det gjaldt å etablere produksjonssamarbeid med bedrifter i andre land.
Før sin død opprettet Agnelli et galleri til visning av sin og sin kones private kunstsamling, Pinacoteca Giovanni e Marella Agnelli. Det ligger på toppen av den ombygde Lingotto-fabrikken i Torino, der det tidligere var testbane for Fiat-biler. Den lille smykkeskrin-liknende galleribygningen ble tegnet av Renzo Piano.Agnelli-familien har fortsatt (2004) kontrollerende eierinteresser (39 %) i Fiat-konsernet. Broren Umberto Agnelli (1934–2004) var konsernets visepresident i perioden 1976–1993 og president fra 2003. Les mer i Store norske leksikon Fiat